Takfai ti mukonan taan,
Yeso ha' Pita,
hu Jemis,
hu Jwon ima a nusus i Jemis,
si ɗu ta hai anggash masyai nin tikul.
Ta kyeli,
mute ti Yeso ti shenut ta wei yusti.
Shishat ames si cinjang fota muka' i ɓwe,
arom ames si pipel syak fota kweneng.
Sin ta ndai,
fo abet Mosis hu Iliya si pwak ya ta wei yusti,
sin findel hu Yeso.
Unai Pita lak Yeso ni,
“A Deembai,
mute amukan nati ɗat.
Na ha ɓwet,
i wa mas sikan manjiling ataat,
andek ɓursa,
andek ɓurti Mosis,
andek ɓurti Iliya.”
Myan ima Pita yis ɗiri findel,
unai ɓwar yes vos ya shak asussi,
ɗak la nin ta ɓwari tini,
“Mai a Al amen ima i ɓwetus,
ima jakak ti yis fwet.
Hal hun yus.”
Myan ima fe i ro ames si hal mai,
myanat ka'us si fwar ta fisha.
Unai Yeso yes ngge'us nyus,
“Luk hun fit,
ka hu mwen kwa.”
Myan ima si zan hai fit,
si ɗing ɗeng kwa,
a Yeso je si ɗingus.
Si te muɗorkyel tasi anggashi,
Yeso dulus mwal ni,
“Ka hu lak ɗeng,
aɗeng ima hu ɗingi kwa,
na Al i Maɗufal luk fit ta fiyai tawe.”
Fe i ro ames si lulus,
“Ami kin som kofiti si anggut hai si ni a kanggang Iliya u tong yes tawe ya?”
Yeso matussi ni,
“A awei,
Iliya ma wa yes ɓa u tas ɗamam ta shak si wa ndyas.
Yin ima laksu Iliya tuu yes,
a sin kyek si shangus kwa.
Shak ta andi,
si masti shak aɗeng ima si ɗingi ɗatus.
Ta fisel mwandeki Al i Maɗufal ma wa woti shum ta ra ames.”
Unai fe i ro ames si shangi nyai ma findel tasi hai Jwon Mabatisma.